Mestis-seura Espoo Unitedin palkat ovat jo useita viikkoja myöhässä.

Arkistovideo: millaisin tavoittein Jussi Salonoja lähti rakentamaan Espoo Unitedia vuonna 2016?

Edellisen palkkapäivän piti olla maaliskuun lopulla, ennen pääsiäistä, mutta rahoja ei kuulunut. Eikä ole kuulunut vieläkään.

Huhtikuun alussa seurajohto lupaili pelaajille, että palkat tulisivat ”tällä viikolla” tai ”ensi viikolla”, mutta sen jälkeen pelaajille ei ole kerrottu yhtään mitään.

Suomen jääkiekkoilijat ry:n eli Pelaajayhdistyksen toiminnanjohtaja Jarmo Saarela sanoo, ettei hän ole saanut enää edes yhteyttä Unitediin.

- Olen soittanut ja jättänyt soittopyynnön EU:n asiainhoitajalle, mutta hänestä ei ole kuulunut. Ei varmaan ole mitään vastauksia, Saarela arvelee.

- Odottaisin suoraselkäisempää toimintaa ja infoa pelaajille. Jos seura ei pysty hoitamaan asioita, sekin pitää pystyä sanomaan. Tämä ei ole kovin rehtiä.

Rahaa ei ole

Iltalehti on tavoittanut Unitedin omistajan, miljonääriperijä Jussi Salonojan viimeksi viime viikon perjantaina. Silloin hän myönsi seuran tilanteen.

- Rahaa ei ole. Eikä sitä seuraan tähän aikaan vuodesta mistään sisään tule, Salonoja saneli.

- Kaikki rästit pyritään maksamaan.

Salonoja on väittänyt neuvottelevansa ulkomaalaisten rahoittajien kanssa.

Hän on samalla hakenut Unitedille Mestis-lisenssiä myös ensi kaudeksi, mutta sellaista ei heru, jos palkkoja lojuu rästissä.

Lisäksi Unitedia on haettu konkurssiin lähes 150 000 euron velkojen takia.

Pelaajia neuvottu

Saarela on neuvonut Unitedin pelaajia eri vaihtoehdoista. Yksi on palkkojen hakeminen palkkaturvasta.

- Palkkaturva on ainoa laillinen keino tällä hetkellä, mutta siinä käsittelyaika on 6-8 kuukautta, hän murehtii.

- Äärimmäisen kiusallista ja vastuutonta toimintaa työnantajalta. Ei pystytä sanomaan suoraan vaan on laitettu viestiä, että ”ehkä tällä viikolla” tai ”ehkä ensi viikolla”.

Pelaajien sopimukset ovat voimassa 30. huhtikuuta asti.

- Eli sopimuskausi on edelleen meneillään.

Salonojan vuonna 2016 perustaman Unitedin toinen ja mitä todennäköisimmin viimeinen Mestis-kausi päättyi runkosarjaan 7. maaliskuuta. Vuosi sitten se saavutti pronssia.

Tämän kauden mestaruutta on juhlinut maanantaista alkaen keuruulainen KeuPa HT.